b'\n_START_ARTICLE_\nGeorges Leygues\n_START_PARAGRAPH_\nGeorges Jean Claude Leygues (28. lokakuuta 1857 Villeneuve-sur-Lot \xe2\x80\x93 2. syyskuuta 1933 Saint-Cloud) oli ranskalainen poliitiko, joka toimi Ranskan p\xc3\xa4\xc3\xa4ministerin\xc3\xa4 vuosina 1920\xe2\x80\x931921._NEWLINE_Leygues oli alkujaan lakimies. H\xc3\xa4net valittiin vuonna 1885 edustajainkamariin ja h\xc3\xa4n toimi Ranskan opetusministerin\xc3\xa4 vuodet 1894 ja 1898\xe2\x80\x931902, sis\xc3\xa4ministerin\xc3\xa4 1895 sek\xc3\xa4 siirtomaaministerin\xc3\xa4 1906. Vaikka h\xc3\xa4n pyrki opetusministerin\xc3\xa4 rajoittamaan kirkon vaikutusta koululaitoksessa, h\xc3\xa4n vastusti \xc3\x89mile Combesin hallituksen viel\xc3\xa4 pidemm\xc3\xa4lle menneit\xc3\xa4 toimenpiteit\xc3\xa4 samassa asiassa. Leygues muodosti vuonna 1905 yhdess\xc3\xa4 Louis Barthoun kanssa liberaalin Union r\xc3\xa9publicaine -parlamenttiryhm\xc3\xa4n. Ensimm\xc3\xa4isen maailmansodan aikana Leygues toimi vuosina 1917\xe2\x80\x931920 meriministerin\xc3\xa4 Georges Clemenceaun hallituksessa. Kun Alexandre Millerand valittiin syyskuussa 1920 Ranskan presidentiksi, Leygues tuli h\xc3\xa4nen tilalleen p\xc3\xa4\xc3\xa4- ja ulkoministeriksi muiden ministerien jatkaessa aiemmissa teht\xc3\xa4viss\xc3\xa4\xc3\xa4n. Hallitus kuitenkin kaatui jo tammikuussa 1921. Leygues oli viel\xc3\xa4 uudelleen meriministerin\xc3\xa4 vuodet 1925\xe2\x80\x931930 ja 1932\xe2\x80\x931933. H\xc3\xa4nen johdollaan Ranskan sotalaivastoa uudistettiin ja t\xc3\xa4ydennettiin maailmansodan j\xc3\xa4ljilt\xc3\xa4.'